**ԹԱԼԻՆ ՀԱՄԱՅՆՔԻ ՂԵԿԱՎԱՐԻ ՊԱՇՏՈՆԱԿԱՏԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՀԱՅԱՍՏԱՆԻ ԱՆԿԱԽՈՒԹՅԱՆ ՏՈՆԻ ԱՌԹԻՎ.**

**Հարգելի´ հայրենակիցներ, թալինցիներ.**

**Շնորհավորում եմ ձեզ, բոլորիս, Հայաստանի Անկախության օրվա կապակցությամբ:**

1991 թվականի սեպտեմբերի 21-ին հռչակվեց Հայաստանի Անկախությունը: Այն մեր պետականության հիմնաքարն է, որով հայ ժողովուրդը հաստատեց ազատ ապրելու, իր ապագան տնօրինելու ժողովրդավարության, ինքնորոշման իրավունքը: Այսօր մենք ենք անկախության հռչակած սերունդը և այս նշանակալի իրադարձության 30-ամյակը դիմավորում ենք բարդ իրավիճակում: Ուստի մեր ողջ աշխատանքային ներուժը պետք է ներդնենք , որ Հայաստանը հզորանա նորովի` տնտեսապես ու գիտական նվաճումներով, որպեսզի 21-րդ դարի մրցունակ ազգերի ընտանիքում իր արժանի տեղն ունենա:  
 Հարգելի իմ հայ ժողովուրդ , թալինցիներ, մեր պատգամն ու առաքելությունն է պահպանել ու հզորացնել Հայաստանը, որպեսզի ընդմիշտ ապրի Հայաստան-Արցախ-Սփյուռք անխախտ միությունը, հավերժ ծածանվի հայոց եռագույնը , միշտ անպարտ մնա Հայոց բանակը, ապրի ու արարի հայ ժողովուրդը` հավատի ու լույսի զորությամբ պաշտպանի իր հողն ու ջուրը, անկախությունն ու պետականությունը, համազգային միասնությունը: Բայց երբեք չմոռանանք մեր պատմական անցյալը, մեր նախնյաց ավանդույթներն ու արժեքները, մեր լեզուն ու մեր խոսքը, որպեսզի կերտենք անկախ Հայաստանի այսօրվա ու վաղվա պատմությունը, միշտ պաշտպանենք մեր ինքնիշխանությունն ու տարածքային ամբողջականությունը, որովհետև մեր կամքն անկոտրում է, նպատակներն արդար, իսկ հաղթանակներն առջևում են, քանզի մենք ենք վերածնված ու վերափոխված Հայաստանի Հանրապետության արժանապատիվ քաղաքացին:  
 Սիրելի հայրենակիցներ, թալինցիներ, բոլորիս շնորհավորում եմ Հայաստանի Հանրապետության Անկախության տոնի կապակցությամբ: Մաղթում եմ խաղաղություն, առողջություն և ոգու տոկունություն:

**Կեցցե´ Անկախ Հայաստանը:  
 Հավերժ փառք բոլոր նրանց, ովքեր նահատակվեցին հանուն Հայաստանի Հանրապետության անկախության:  
 Շնորհավո´ր Անկախության օրդ, համայն հայություն:**

**Թալին համայնքի ղեկավարի  
 պաշտոնակատար` Տավրոս Սափեյան**